21-årige Jacob blev seksuelt krænket af en kvinde på en bytur, og nu vælger han at stå frem for at skabe fokus på problemet. En ekspert mener, at det sundt for hele debatten, når også mænd bliver hørt

Den sociale medie-kampagne #metoo har for alvor sat gang i en bølge af afsløringer, der har rokket ved vores fælles bevidsthed.

Stribevis af kvinder er gennem de seneste måneder stået frem med historier om seksuelle krænkelser begået af mænd. Det har sat gang i fyringer, suspenderinger og fratrædelser i stort set enhver tænkelig branche herhjemme og i udlandet. Men man hører til gengæld sjældent de mænd, der bliver udsat for seksuelle krænkelser af kvinder.

Og det er ikke fordi, at det ikke sker. 16 procent af alle krænkelser sker nemlig mod mænd, og i 22 procent af de tilfælde er det en kvinde, der udsætter manden for uønsket seksuel opmærksomhed.

'Det er sgu en meget god røv'

En af dem, der har oplevet det på egen krop, er 21-årige Jacob Bækgård Hansen, der til daglig læser pædagogik på UCL i Odense. På en bytur i sommer blev han pludselig udsat for en grænseoverskridende oplevelse, skriver Fyens.dk.

- Jeg skulle tisse, og det var en varm sommeraften, så jeg går udenfor og stiller mig lidt væk i en passage. Her kommer der to piger over, hvor den ene stikker hånden ned i mine bukser og siger: 'Det er sgu en meget god røv, han har her.' Derefter kigger hun foran og siger: 'Jeg skal lige se, hvad han har foran også', fortæller han til Ekstra Bladet.

Først er Jacob helt paf, men da de to jævnaldrende piger begynder at gå væk derfra, råber han efter dem og spørger, hvad de egentlig har gang i, men pigerne griner bare og beder ham om at slappe af, før de forsvinder videre i nattelivet.

Jacob fortæller efterfølgende sine venner om det, men de trækker lidt på skulderne, fordi de ikke vidste, hvordan de skulle reagere, fortæller vennen Nicolaj:

- Jeg husker det tydeligt, fordi det ikke er noget, der sker hver dag, men vi slog det bare hen på det tidspunkt, fortæller han til Ekstra Bladet.

Sker ikke kun for kvinder

I kølvandet på de mange afsløringer om seksuelle krænkelser i den såkaldte metoo-debat, der har rullet som en lavine på det seneste, besluttede han, at den historie, han har at fortælle også er et vigtigt opråb i debatten:

- Jeg møder en fotograf inde i byen, som fortæller mig om alt den her debat om sexchikane, og at det kun sker mod kvinder. Der tænker jeg, at det er lidt trættende kun at høre den side af historien, så jeg vælger at fortælle ham min historie for at bevise, at det også går den anden vej.

Jacob ved godt, at han bryder et tabu ved at stå frem med sin historie, da der ikke er mange mænd, som har lyst til at dele sådan en oplevelse med andre:

- Mænd vil gerne fremstå lidt macho, så de tænker, at det er fedt, hun gerne vil score mig.

Psykolog Svend Aage Madsen har specialiseret sig i overgreb, der bliver begået mod mænd. Foto: Privatfoto.

Mænd tror ikke, det kan ske

Jacobs historie er ikke et enestående tilfælde. Mænd i alle aldre bliver udsat for seksuelle krænkelser, men kun få fortæller om det, forklarer psykolog Svend Aage Madsen til Ekstra Bladet. Han har specialiseret sig i seksuelle krænkelser mod mænd, og ifølge ham er der en helt klar årsag til, at der ikke er flere, som står frem:

- Det store billede er jo, at det er næsten utænkeligt, at det kan ske for mænd. Folk tænker lidt ligesom i Shu-bi-dua-sangen 'Vi finder os ikke i sexchikane', hvor de gør grin med emnet, at vi mænd vil da gerne sekchikaneres. Så på den måde tænker manden ofte, at det bare er den modsatte part, der tager initiativet over for dem.

Han fortæller samtidig, at man har retvisende tal for seksuelle overgreb mod drenge, så længe de er ganske unge, men på et tidspunkt knækker kurven, og så bliver en stor folk efterladt med problemet til sig selv:

- Det ligger helt ude for en mands forestilling, at en kvinde kan begå seksuelle overgreb på dem, men faktisk viser tallene, at indtil 12-års alderen er en tredjedel af alle voldtægtsofre drenge. Derefter forsvinder de helt fra statistikken, og det er jo ikke, fordi det ikke sker, men fordi de ikke opfatter det som et overgreb, når de bliver ældre.

Svend Aage Madsen håber, at historier som Jacobs kan få flere til at stå frem, så problemet bliver bedre belyst:

- Hvis man taler om, at mænd også kan blive krænket, er der både mange mænd og kvinder, der griner ad det, og derfor bliver de unge drenge, der føler sig krænket, efterladt til sig selv. Netop derfor er det vigtigt at få dem på banen, så debatten kommer frem i det offentlige rum, slutter han.